ད་རྡེའུ་རྩེད་འཇོ་ནི་བྱིས་པའི་རོལ་རྩེད་ཅིག་ཡིན་ཡང་།མགོ་རྔ་བར་གསུམ་ཀུན་ཏུ་ཁྱོད་ཕམ་ང་རྒྱལ་གྱི་བསམ་བློས་ཁེངས་ཡོད།དེའི་ནང་དུ་རང་དང་མཉམ་པའམ་རང་ལས་ཆུང་བའི་སྔོན་དུ་རང་ཉིད་ལ་ནུས་རྩལ་ལམ་འཇོན་ཐང་ཡོད་པ་དེ་ངོམས་ནས་མཛུབ་སྟོན་ཡང་གནང་བཞིན་ཡོད།གང་ལྟར་ལྟད་མོ་ལྟ་མཁན་མང་དུས་དང་ཛ་དྲག་ཆེ་བའི་འགྲན་རྩོད་ཁྲོད་རྒྱལ་ཁ་ཐོབ་མ་ཐུབ་ཚེ་སེམས་སུ་གནོན་ཤུགས་ཆེ་བས་དེར་སེམས་ཤུགས་ཡོད་རྒུ་འདོན་བཞིན་ཡོད།དེ་བས་ད་རྡེའུ་རིག་རྩལ་འདི་ལ་བརྟེན་ནས་རྒྱལ་ཁ་ཐོབ་པའི་སྐབས་སུ།ང་རྒྱལ་གྱི་མགོ་འཕང་མཐོ་བར་མི་བྱེད་པ་དང་།ཕམ་པའི་སྐབས་སུ་སེམས་ཁྲལ་དང་ཁོང་ཁྲོ་སྐྱེས་པར་མི་འགྱུར་བའི་སེམས་ཁམས་ཀྱང་སྔ་མོ་ནས་བཙོ་སྦྱངས་བྱེད་བཞིན་ཡོད་དེ།རྗེས་ཕྱོགས་ནར་སོན་ཏེ་སྤྱི་ཚོགས་ཐོག་གི་བྱ་བ་ཆེ་མ་ཆུང་གསུམ་གང་དུ་ཞུགས་ཀྱང་རྒྱལ་བས་ང་རྒྱལ་མི་སྐྱེས་ཤིང་ཕམ་པས་མགོ་བོ་མི་སྒུར་བའི་སྙིང་སྟོབས་བརྟན་པོ་ཞིག་གི་རྨང་གཞི་ཡང་བཏང་དང་གཏོང་བཞིན་ཡོད།